તાજેતરમાં પૂર્વોત્તર ભારતમાં યોજાયેલી વિધાનસભાની ચૂંટણીમાંથી એક વસ્તુ શીખવા જેવી છે. તે છે – અતિ સરળીકરણ ન કરવું. ત્રિપુરામાં ભાજપે 25 વર્ષથી સત્તાધારી ભારતીય કમ્યુનિસ્ટ પાર્ટી (માર્ક્સવાદી)ના સૂપડાં સાફ કરી નાંખ્યા. ભારતનું મેઈન સ્ટ્રીમ મીડિયા લખે છે કે પૂર્વોત્તરમાં ભગવો લહેરાયો. આ લખવામાં મીડિયા એ ભૂલી જાય છે કે પૂર્વોત્તરમાં સાત પ્રદેશ( હવે આઠ – સિક્કીમ)નો અલગ-અલગ રાજકીય અને સાંસ્કૃતિક ઈતિહાસ ધરાવે છે. સૌને એક સરખા ગણવા એ તેમની સ્વતંત્ર ઓળખને નકારી કાઢવા બરોબર છે. ખરેખર તો દેશના ‘’કેન્દ્રીકૃત’’ વલણના કારણે જ આ રાજ્યોમાં રોષ છે. આ રાજ્યોને લાગે છે કે તેમને એક ચોક્કસ મર્યાદામાં બાંધવામાં આવ્યા છે.